รัฐบาลไทย-ข่าวทำเนียบรัฐบาล-รัฐบาลพร้อมส่งเสริมสนับสนุนผู้มีความสามารถพิเศษทางด้านวิทยาศาสตร์และเทคโนโลยี เพื่อเป็นบุคลากรที่จะนำประเทศก้าวไปสู่ไทยแลนด์ 4.0
วันจันทร์ที่ 9 มกราคม 2560
รัฐบาลพร้อมส่งเสริมสนับสนุนผู้มีความสามารถพิเศษทางด้านวิทยาศาสตร์และเทคโนโลยี เพื่อเป็นบุคลากรที่จะนําประเทศก้าวไปสู่ไทยแลนด์ 4.0
รัฐบาลพร้อมส่งเสริมสนับสนุนผู้มีความสามารถพิเศษทางด้านวิทยาศาสตร์และเทคโนโลยี เพื่อเป็นบุคลากรที่จะนําประเทศก้าวไปสู่ไทยแลนด์ 4.0
วันนี้ (9 มกราคม 2560) เวลา 09.30 น. ณ ห้องประชุมอรรถไกวัลวที ชั้นที่ 1 สํานักงานปลัดสํานักนายกรัฐมนตรี ทําเนียบรัฐบาล พลอากาศเอก ประจิน จั่นตอง รองนายกรัฐมนตรี เป็นประธานคณะกรรมการกําหนดนโยบายการดําเนินงานและส่งเสริมผู้มีความสามารถพิเศษทางวิทยาศาสตร์และเทคโนโลยี ครั้งที่ 1/2560 (สสวท.) เพื่อสร้างกําลังพลที่จะเป็นนักวิทยาศาสตร์พัฒนาประเทศตามนโยบายของรัฐบาล มีผู้เข้าประชุมประกอบด้วย นพ.ธีระเกียรติ เจริญเศรษศิลป์ ผู้ช่วยรัฐมนตรีกระทรวงศึกษาธิการ นายอลงกรณ์ เหล่างาม ผู้ช่วยปลัดกระทรวงวิทยาศาสตร์และเทคโนโลยี กรรมการฯ กรรมการผู้ทรงคุณวุฒิ และตัวแทนจากหน่วยงาน สรุปสาระของการประชุมดังนี้
ที่ประชุมฯ เห็นชอบหลักการการปรับปรุงและพัฒนาโครงการส่งเสริมการผลิตครูผู้ที่มีความสามารถพิเศษทางวิทยาศาสตร์และคณิตศาสตร์ (สควค.) ระยะที่ 3 เพื่อขยายการดําเนินงานระยะที่ 4 พ.ศ. 2561 – 2562 พร้อมกับเห็นชอบในหลักการการพัฒนาอาจารย์มหาวิทยาลัยในรูปแบบ Professional Development Certificate Program และการผลิตบัณฑิต ระดับปริญญาเอก สําหรับบรรจุในคณะศึกษาศาสตร์/ครุศาสตร์ เป็นการพัฒนาอาจารย์ที่จะเป็นอาจารย์ สควค. ให้มีความเป็นเลิศด้านภาษาอังกฤษ โดยส่งเสริมเงินทุนเพื่อศึกษาทางด้านวิทยาศาสตร์และเทคโนโลยีในรูปแบบ English Program เพื่อนําความรู้ด้านภาษามาประยุกต์ในการเรียนการสอน เพิ่มเติมนอกเหนือจากนโยบายของกระทรวงศึกษาธิการที่ได้ดําเนินการ
นอกจากนี้ ที่ประชุมฯ เห็นชอบในหลักการปรับปรุงรูปแบบการสรรหานักเรียนเข้าร่วมพัฒนาและส่งเสริมผู้มีความสามารถทางวิทยาศาสตร์ เนื่องจากเห็นความจําเป็นในการเสริมสร้างและพัฒนานักเรียน พสวท. ให้มีความเป็นเลิศทางด้านวิทยาศาสตร์ เพื่อเป็นบุคลากรที่จะพัฒนาประเทศตามยุทธศาสตร์แห่งชาติ 20 ปี และสอดคล้องต่อการเดินหน้าประเทศสู่ ไทยแลนด์ 4.0 พัฒนาประเทศด้วยวิทยาศาสตร์และเทคโนโลยี และมอบหมายให้เลขาธิการคณะกรรมการกําหนดนโยบายฯ พร้อมกําหนดสถานที่รองรับนักเรียนทุน พสวท. ที่จบการศึกษา ได้ประกอบอาชีพตามที่นักเรียนทุนถนัด และสามารถนําความรู้ความสามารถทางด้านวิทยาศาสตร์และเทคโนโลยีมาประยุกต์ในการประกอบอาชีพเพื่อการวิจัยและพัฒนาได้ โดยจะต้องดําเนินการกําหนดสถานที่รองรับในการประกอบอาชีพให้แล้วเสร็จภายในเดือนมีนาคมนี้ และส่งต่อให้คณะรัฐมนตรีพิจารณาต่อไป เพื่อสร้างแรงดึงดูดให้นักเรียนต้องการเข้ารับทุน สสวท. ด้วยการรับรองรากฐานที่มั่นคงในการประกอบอาชีพในอนาคต
อีกทั้ง ที่ประชุมฯ เห็นชอบในหลักการการให้นักเรียนทุนพัฒนาและส่งเสริมผู้มีความสามารถพิเศษทางวิทยาศาสตร์และเทคโนโลยี (พสวท.) สามารถเข้าปฎิบัติงานชดใช้ทุนในหน่วยงานรัฐวิสาหกิจและบริษัทเอกชนได้ โดยมอบหมายให้เลขาธิการคณะกรรมการกําหนดนโยบายฯ จัดทํารายชื่อหน่วยงานภาครัฐวิสาหกิจและบริษัทเอกชนที่ผู้มีความสามารถพิเศษทางวิทยาศาสตร์และเทคโนโลยีสามารถเข้าปฏิบัติงานชดใช้ทุนได้ โดยเพิ่มเติมรายละเอียด และกําหนดระเบียบกฏเกณฑ์อย่างชัดเจนเพื่อส่งคณะรัฐมนตรีพิจารณา
ในโอกาสนี้ พลอากาศเอกประจิน จั่นตอง รองนายกรัฐมนตรี ในฐานะประธานคณะกรรมการกําหนดนโยบายฯ ได้กล่าวว่า การพัฒนาและส่งเสริมผู้มีความสามารถพิเศษทางด้านวิทยาศาสตร์และเทคโนโลยี เป็นสิ่งจําเป็นซึ่งสอดคล้องต่อแผนการปฏิรูปประเทศไปสู่ ไทยแลนด์ 4.0 เดินหน้าประเทศด้วยอุตสหกรรม วิทยาศาสตร์และเทคโนโลยี แต่ควรที่จะสร้างการรับรู้และเข้าใจอย่างถูกต้องให้กับนักเรียนว่าสามารถนําสิ่งเหล่านี้มาประยุกต์ใช้ได้ในหลายอาชีพ เปิดทางเลือกให้กับนักเรียนที่จะสามารถเลือกอาชีพที่ตัวเองต้องการ สร้างความชัดเจนให้กับนักเรียน พสวท. ว่ามีแหล่งรองรับที่มั่นคงในประกอบอาชีพ เพื่อเป็นกําลังสําคัญที่จะช่วยพัฒนาประเทศตามยุทธศาสตร์แห่งชาติ 20 ปี ให้ประเทศไทยมีความมั่นคง มั่งคั่ง และยั่งยืนต่อไป
-----------------------------------------------------
กลุ่มประชาสัมพันธ์และเผยแพร่ สํานักโฆษก